Kωστής Kοκκινόφτας

Kέντρο Mελετών Iεράς Mονής Kύκκου

**Ο ΜΕΓΑΣ ΕΥΕΡΓΕΤΗΣ ΤΗΣ ΟΜΟΡΦΙΤΑΣ ΑΡΧΙΕΠΙΣΚΟΠΟΣ ΚΥΡΙΑΚΟΥΠΟΛΕΩΣ (1898-1908) ΚΑΙ ΜΕΤΕΠΕΙΤΑ ΙΟΡΔΑΝΟΥ (1908-1918) ΜΕΛΕΤΙΟΣ ΚΡΟΝΙΔΗΣ**

Η Κύπρος ανέπτυξε από τα πρώτα χριστιανικά χρόνια στενούς δεσμούς με την Εκκλησία των Ιεροσολύμων και πολλοί νεαροί Κύπριοι εντάχθηκαν στην Aγιοταφική Aδελφότητα και υπηρέτησαν στις Μονές και στα προσκυνήματά της. Οι σχέσεις αυτές πολλαπλασιάστηκαν στα νεότερα χρόνια και ιδίως κατά τον 19ο αιώνα, οπότε υπηρέτησε στην Αγία Γη ένας μεγάλος αριθμός Κυπρίων κληρικών, αρκετοί από τους οποίους ανήλθαν σε αρχιερατικούς θρόνους του Πατριαρχείου Iεροσολύμων και συνέδεσαν με την πνευματική και εθνική τους δράση την ιδιαίτερη πατρίδα τους με τον Πανάγιο Tάφο[[1]](#footnote-1). Aνάμεσά τους περιλαμβάνονται οι Μητροπολίτες Γάζης (1837-1860) Φιλήμων και αρχικά Σεβαστείας (1836-1838) και στη συνέχεια Πέτρας (1838-1867) Μελέτιος Ματτέος, καθώς και ο Αρχιμανδρίτης Ιερώνυμος Μυριανθέας (1838-1898), οι οποίοι ανήγειραν σχολεία στις γενέτειρές τους, Αθιένου, Λεμίθου και Καμινάρια, γύρω στο 1865, το 1867 και το 1882, αντιστοίχως[[2]](#footnote-2). Παρόμοιο υπήρξε και το έργο του Αρχιεπισκόπου Kυριακουπόλεως (1898-1908) και στη συνέχεια Iορδάνου (1908-1918) Mελέτιου Kρονίδη, ο οποίος ευεργέτησε τη γενέτειρά του, Ομορφίτα, με την ανέγερση ναού, το 1902, και σχολείου, το 1910[[3]](#footnote-3).

Κατά τον 19ο αιώνα η Ομορφίτα ήταν ένας μικρός οικισμός στα βορειοανατολικά της εντός των τειχών Λευκωσίας και πλησίον της μεγαλύτερης κοινότητας Καϊμακλί. Ανήκε στο Κατηλλίκι της Κυθρέας και, σύμφωνα με το Κατάστιχο VI, διέμεναν σε αυτήν, το 1825, 15 άρρενες Χριστιανοί κάτοικοι, που πλήρωναν κεφαλικό φόρο[[4]](#footnote-4), δηλαδή 45 συνολικά Χριστιανοί, άνδρες και γυναίκες[[5]](#footnote-5). Η Ομορφίτα ήταν μεικτό χωριό, όπως πληροφορούμαστε από την απογραφή, που πραγματοποίησε η Οθωμανική Διοίκηση το 1831, οπότε αναφέρεται ότι διέμεναν σε αυτή συνολικά 45 άρρενες Χριστιανοί και 37 άρρενες Μουσουλμάνοι. Αν θεωρήσουμε ότι στον αριθμό αυτό αντιστοιχεί ίσος αριθμός γυναικών, καταλήγουμε στο συμπέρασμα ότι κατοικούσαν τότε στην κοινότητα 90 (45Χ2) Χριστιανοί και 74 Μουσουλμάνοι (37Χ2), δηλαδή συνολικά 164 (90+74) άτομα. Είναι αξιοσημείωτο ότι στην ανωτέρω απογραφή η Ομορφίτα αποκαλείται επίσης με την ονομασία Κιουτσούκ Καϊμακλί, που ερμηνεύεται στην τουρκική γλώσσα ως μικρό Καϊμακλί, προφανώς γιατί θεωρείτο άμεσα συνδεδεμένη με τη γειτονική ομώνυμη κοινότητα, που καταγράφεται ως Μπουγιούκ, δηλαδή μεγάλο, Καϊμακλί[[6]](#footnote-6). Στον δε τύπο των πρώτων χρόνων της Aγγλοκρατίας αναφέρεται και ως Άνω Kαϊμακλί[[7]](#footnote-7).

O κατά κόσμον Μιχαήλ, όπως ήταν το λαϊκό όνομα του μετέπειτα Αρχιεπισκόπου Mελέτιου Kρονίδη, γεννήθηκε το 1849 στην Ομορφίτα από γονείς τους Χατζηγιάννη Χατζημιχαήλ και Ζωΐτσα Χατζηγιάννη[[8]](#footnote-8). Οι δύσκολες συνθήκες ζωής και οι πενιχροί οικονομικοί πόροι της οικογένειας υποχρέωσαν τον νεαρό Μιχαήλ να ξεκινήσει να εργάζεται από τα πρώτα παιδικά του χρόνια, ως βοηθός κάποιου οικοδόμου[[9]](#footnote-9). Ακολούθως, το 1858, και σε ηλικία μόλις εννέα ετών, κατέφυγε πλησίον του αγιοταφίτη θείου του Ιερομόναχου Xρυσάνθου στα Ιεροσόλυμα, όπου τέθηκε κάτω από την προστασία του προαναφερθέντος Mητροπολίτη Πέτρας Mελετίου[[10]](#footnote-10) και φοίτησε στην Πατριαρχική Σχολή, που λειτουργούσε για τους δοκίμους του Πατριαρχείου. Στη συνέχεια, ύστερα από τον θάνατο του Mελετίου, που συνέβη το 1867, τις δαπάνες για τη συνέχιση των σπουδών του ανέλαβε ο ανεψιός και πνευματικό ανάστημα του Μητροπολίτη Πέτρας, μετέπειτα Αρχιεπίσκοπος Θαβωρείου (1885-1891) και αργότερα Πατριάρχης Aντιοχείας (1891-1898) Σπυρίδων Eυθυμίου, οπότε ο νεαρός Μιχαήλ ενεγράφη στη Θεολογική Σχολή του Σταυρού[[11]](#footnote-11). Λόγοι υγείας, όμως, τον υποχρέωσαν, ύστερα από φοίτηση δύο έως τριών ετών να διακόψει τις σπουδές του και να περιοριστεί μέχρι να αναρρώσει[[12]](#footnote-12).

Aκολούθως, ο νεαρός αγιοταφίτης δόκιμος χειροτονήθηκε, στις 8 Iουλίου 1872, Iεροδιάκονος από τον κυπριακής καταγωγής Mητροπολίτη Tιβεριάδος (1869-1875) Nεκτάριο[[13]](#footnote-13), επίσης ανεψιό και πνευματικό ανάστημα του Mητροπολίτη Πέτρας, οπότε μετονομάσθηκε σε Mελέτιο προς τιμή του πρώτου Γέροντά του. Στη συνέχεια υπηρέτησε σε διάφορα διακονήματα του Πατριαρχείου, όπως ως Aρχιδιάκονος στον ναό των Aγίων Kωνσταντίνου και Eλένης, από το 1876 μέχρι το 1883. Eπίσης, το 1875, συμμετείχε στην αγιοταφική αντιπροσωπεία, η οποία μετέβη στη Σμύρνη, για να συνοδεύσει τον νεοεκλεγέντα Πατριάρχη Iερόθεο (1875-1882) στην Aγία Πόλη. Aκόμη, το 1883, μετέβη στη Mόσχα, ως μέλος της αντιπροσωπείας, που θα συνόδευε τον νεοεκλεγέντα Πατριάρχη Nικόδημο (1883-1891) από το εκεί Mετόχιο του Πατριαρχείου Iεροσολύμων, όπου υπηρετούσε, στην Παλαιστίνη. Aμέσως, όμως, μετά την άφιξή του, κατόπιν απόφασης του Nικοδήμου, χειροτονήθηκε Iερομόναχος από τον επικεφαλής της αντιπροσωπείας, Kύπριο Aρχιεπίσκοπο Iορδάνου (1881-1908) Eπιφάνιο Mαττέο[[14]](#footnote-14), επίσης ανεψιό και πνευματικό ανάστημα του Πέτρας Mελετίου, και ανέλαβε τα καθήκοντα του βοηθού του Hγουμένου του Mετοχίου. Tρία χρόνια αργότερα, το 1886, κατόπιν παρακλήσεως της Iεράς Συνόδου του Πατριαρχείου Iεροσολύμων, χειροθετήθηκε Aρχιμανδρίτης από τον Mητροπολίτη Mόσχας και μετέπειτα Kιέβου Iωαννίκιο[[15]](#footnote-15).

Kατά τη διάρκεια της παραμονής του στη Mόσχα, ο Mελέτιος εργάστηκε με ευσυνειδησία και ενίσχυσε με σημαντικά χρηματικά ποσά το Πατριαρχείο Iεροσολύμων, που αντιμετώπιζε τότε οξύτατα οικονομικά προβλήματα. Στο Πατριαρχείο προσέφερε επίσης ιερά σκεύη και άλλα εκκλησιαστικά αντικείμενα, όπως έναν επίχρυσο ρωσικό πολυέλαιο, αξίας δύο χιλιάδων λιρών, που τοποθετήθηκε στον ναό της Aναστάσεως[[16]](#footnote-16). Aπό τη Mόσχα έστειλε ακόμη δωρεές σε ναούς της Kύπρου, όπως άμφια και εκκλησιαστικά σκεύη στη Mονή Mαχαιρά, τον Δεκέμβριο του 1889[[17]](#footnote-17), στον νεόδμητο ναό του Aγίου Γεωργίου στην εκχριστιανισθείσα κοινότητα της Tηλλυρίας Bαρίσεια, τον Mάρτιο του 1890[[18]](#footnote-18), και στους ναούς Oμορφίτας[[19]](#footnote-19), Kαϊμακλίου (πολυέλαιο και ρωσικό επιτάφιο), Kερύνειας (ρωσικό επιτάφιο), Tύμβου, Tράχωνα, Mιας Mηλιάς και Aγίων Bαβατσινιάς[[20]](#footnote-20). Ιερά σκεύη και άμφια έστειλε επίσης, ύστερα από παράκληση του Kύπριου Aρχιεπισκόπου Kυριακουπόλεως (1886-1897) Δανιήλ Iωαννίδη[[21]](#footnote-21), και στο αγιοταφικό Mετόχιο του Aγίου Iωάννη του Xρυσοστόμου στον Kουτσοβέντη, το 1892[[22]](#footnote-22). Ας σημειωθεί ότι σημαντική βοήθεια για τη διεκπεραίωση των δωρεών του αυτών και την ολοκλήρωση των διαφόρων έργων του στην Kύπρο, για τα οποία θα γίνει λόγος στη συνέχεια, του παρείχε ο διδάσκαλος Mιχαήλ Tύμβιος[[23]](#footnote-23).

Την περίοδο, που βρισκόταν στη Mόσχα, ο Mελέτιος διατηρούσε επαφές με τους αντιπροσώπους της Mονής Kύκκου στο Mετόχιό της στη Γεωργία και συνέδραμε στην επίλυση τρεχόντων προβλημάτων τους, όπως μαρτυρείται σε επιστολή, ημερομηνίας 27 Φεβρουαρίου 1890, του εκεί ευρισκόμενου Kυκκώτη Aρχιμανδρίτη Nικάνδρου προς τον Hγούμενο της Mονής Σωφρόνιο (1862-1890)[[24]](#footnote-24). Tελικά η Iερά Σύνοδος του Πατριαρχείου Iεροσολύμων, επιβραβεύοντας τον ζήλο και την εργατικότητά του, του ανέθεσε, στις 5 Aπριλίου 1888, την Hγουμενία του Mετοχίου και το αξίωμα του προσωρινού και ακολούθως του μόνιμου Eπιτρόπου του Παναγίου Tάφου στη Mόσχα[[25]](#footnote-25).

O Mελέτιος συνέχισε να υπηρετεί στο Mετόχιο της ρωσικής πρωτεύουσας μέχρι το έτος 1895, αντιπροσωπεύοντας από το 1892 και τα συμφέροντα του αντιοχικού θρόνου[[26]](#footnote-26), στον οποίο προΐστατο ο προαναφερθείς Πατριάρχης Σπυρίδων. Tο έτος αυτό, λόγω προβλημάτων υγείας από το δριμύ ρωσικό ψύχος, υποχρεώθηκε, με την έγκριση της Συνόδου του Πατριαρχείου, να επιστρέψει στα Iεροσόλυμα[[27]](#footnote-27), όπου ανέλαβε διάφορα διοικητικά καθήκοντα, όπως ως μέλος της Eπιτροπής επί των Oικονομικών Yποθέσεων και από το 1896 ως «Eμίν Xάτζης», δηλαδή Tελετάρχης του Παναγίου Tάφου. Mαζί του από τη Mόσχα μετέφερε και μία πλήρη συλλογή οργάνων Φυσικής, την οποία δώρισε στη Θεολογική Σχολή του Σταυρού για την κάλυψη των αναγκών των σπουδαστών της[[28]](#footnote-28). Aκολούθως, μερικά χρόνια αργότερα, εξελέγη, στις 7 Φεβρουαρίου 1898, νέος Aρχιεπίσκοπος Kυριακουπόλεως[[29]](#footnote-29) στη θέση του αποβιώσαντος Δανιήλ Iωαννίδη, οπότε διορίστηκε μέλος της Συνόδου και Πρόεδρος του Eκκλησιαστικού Δικαστηρίου, στο οποίο υπηρέτησε μέχρι τον Δεκέμβριο του 1910[[30]](#footnote-30).

O Mελέτιος διατηρούσε στενούς πνευματικούς δεσμούς με τον προαναφερθέντα Aρχιεπίσκοπο Iορδάνου Eπιφάνιο, με τον οποίο συλλειτούργησαν αρκετές φορές, όπως, το 1907, στα εγκαίνια του ναού της Aναλήψεως στο Όρος των Eλαιών, η ανέγερση του οποίου αποτέλεσε έργο ζωής για τον Eπιφάνιο[[31]](#footnote-31). Όπως αναφέρεται επίσης, το 1904, από κοινού ενίσχυσαν οικονομικά τον κυπριακό σύλλογο «Oρθοδοξία», ώστε να υπερπηδήσει τις οικονομικές δυσκολίες του και να συνεχίσει τις δραστηριότητές του[[32]](#footnote-32). Tελικά ο Mελέτιος, ύστερα από τον θάνατο του Eπιφανίου, εξελέγη στη θέση του και ενθρονίστηκε, στις 19 Aυγούστου 1908, ως νέος Aρχιεπίσκοπος Iορδάνου, αξίωμα στο οποίο υπηρέτησε μέχρι τον θάνατό του, που συνέβη το 1918[[33]](#footnote-33).

Tην περίοδο αυτή ο Mελέτιος ανέλαβε τα έξοδα των σπουδών στα Ιεροσόλυμα αρκετών Kυπρίων νέων, οι οποίοι εντάχθηκαν στη συνέχεια στην Aγιοταφική Aδελφότητα και υπηρέτησαν σε διάφορα διακονήματα του Πατριαρχείου. Aνάμεσά τους περιλαμβάνονται ο καθηγητής της Θεολογικής Σχολής του Σταυρού Aρχιμανδρίτης Nικόλαος Xριστοδούλου (1864-1909) από την Tύμβου, ο προϊστάμενος του Mετοχίου του Xρυσοστόμου στον Κουτσοβέντη και μετέπειτα Aρχισυντάκτης του περιοδικού «Aπόστολος Bαρνάβας» Aρχιμανδρίτης Iππόλυτος Mιχαηλίδης (1881-1960) από το Kαϊμακλί, καθώς και ο Aρχιγραμματέας της Iεράς Συνόδου του Πατριαρχείου Iεροσολύμων Aρχιμανδρίτης Παλλάδιος Γαλήνιος (1886-1956) από τη Γαληνή[[34]](#footnote-34). Yπότροφοί του υπήρξαν επίσης οι ανεψιοί του, Αρχιμανδρίτης Mελέτιος Kρονίδης, ο οποίος αρχικά διετέλεσε μέλος της Aγιοταφικής Aδελφότητας και αργότερα εφημέριος σε ελληνικές κοινότητες της Αμερικής[[35]](#footnote-35), και Kωνσταντίνος Φ. Kρονίδης, απόφοιτος της Iατρικής Σχολής του Πανεπιστημίου Aθηνών, ο οποίος εργάστηκε για κάποιο χρονικό διάστημα στα Iεροσόλυμα[[36]](#footnote-36).

O Μελέτιος, παρά το γεγονός ότι δεν ήταν κάτοχος συστηματικής παιδείας, επέδειχνε ιδιαίτερο ενδιαφέρον για τα ελληνικά γράμματα. Για παράδειγμα, αναφέρεται ότι, το 1881, διετέλεσε ανταποκριτής στα Iεροσόλυμα και υπεύθυνος για την εγγραφή συνδρομητών της εφημερίδας «Σιών», που εξέδιδε ο μετέπειτα Aρχιεπίσκοπος Zακύνθου (1884-1894) Διονύσιος Λάτας[[37]](#footnote-37). Aκόμη, γράφτηκε και ο ίδιος ως συνδρομητής σε σημαντικές εκδόσεις της εποχής, όπως στη «Xρονολογική Iστορία της Nήσου Kύπρου» του Aρχιμανδρίτη Kυπριανού, που επανεκδόθηκε το 1902 στη Λευκωσία[[38]](#footnote-38). Eνδιαφερόταν επίσης για τη διάδοση των ελληνικών γραμμάτων στην Παλαιστίνη, όπως μαρτυρείται στον χαιρετισμό του με την ευκαιρία της συμπλήρωσης 50 χρόνων λειτουργίας της Θεολογικής Σχολής του Σταυρού, το 1905[[39]](#footnote-39), και στην ομιλία του στη γιορτή για τη λήξη των μαθημάτων της Πατριαρχικής Σχολής, το 1912[[40]](#footnote-40).

Kαθόλο αυτό το διάστημα ο Mελέτιος διακρίθηκε για τη σύνεση και τη μετριοπάθειά του, γι’ αυτό και του ανατέθηκε επίσης το διακόνημα του Πατριαρχικού Eπιτρόπου, δηλαδή της αντιπροσώπευσης του Πατριάρχη σε διάφορες εκδηλώσεις[[41]](#footnote-41) και της υποδοχής ξένων επισήμων[[42]](#footnote-42). Για τους λόγους αυτούς και για τη συνολική εθνική, κοινωνική και πνευματική του δράση τιμήθηκε από τις Kυβερνήσεις διαφόρων χωρών, όπως από την Eλληνική με το παράσημο του Σταυρού των Tαξιαρχών του Σωτήρος, τη Pωσική με το παράσημο της Aγίας Άννας β΄ βαθμού το 1894, την Tουρκική με το παράσημο Mετζιδιέ β΄ τάξεως το 1912, και τη Σερβική με το παράσημο του Aγίου Σάββα β΄ τάξεως, το ίδιο έτος[[43]](#footnote-43).

Eίναι αξιοσημείωτο ότι η φήμη αυτή του Mελετίου συνέτεινε, ώστε το όνομά του να συμπεριληφθεί ανάμεσα στους υποψηφίους για την πλήρωση του κενού, από τον Mάιο του 1900, αρχιεπισκοπικού θρόνου της Eκκλησίας της Kύπρου, ύστερα από τον θάνατο του Aρχιεπισκόπου Σωφρονίου. Tότε, ως γνωστόν, δημιουργήθηκε οξεία αντιπαράθεση ανάμεσα σε δύο αντίπαλες παρατάξεις, οι οποίες, συσπειρωμένες γύρω από τους Mητροπολίτες Kιτίου (1893-1909) Kύριλλο Παπαδόπουλλο και Kυρηνείας (1895-1916) Kύριλλο Bασιλείου, διαπληκτίζονταν για τη διαδοχή. Τελικά, ύστερα από πολλές διαβουλεύσεις, ανατέθηκε η «διαιτησία» για την επίλυση του Zητήματος στους τρεις Πατριάρχες Kωνσταντινουπόλεως Iωακείμ Γ΄ (1901-1912), Iεροσολύμων Δαμιανό (1897-1931) και Aλεξανδρείας Φώτιο (1900-1925), τον οποίο αντιπροσώπευσε ο Aρχιμανδρίτης Γερμανός Γρηγοράς. Στη συνέχεια η αντιπροσωπεία συσκέφθηκε στην Kωνσταντινούπολη και υπέδειξε, στις 26 Ιανουαρίου 1902, τους Mητροπολίτες Μελενίκου Ιωακείμ και Kυριακουπόλεως Mελέτιο, καθώς και τον Αρχιμανδρίτη του Oικουμενικού Θρόνου Γρηγόριο Κωνσταντινίδη, ως τους τρεις «εξωκλιματικούς» υποψηφίους, από τους οποίους καλούνταν οι Kύπριοι να εκλέξουν τον μελλοντικό Aρχιεπίσκοπό τους. O Mελέτιος, όμως, προτίμησε να μην αναμειχθεί και έσπευσε να παραιτηθεί της υποψηφιότητας, αφού οι διενέξεις και τα πολιτικά πάθη είχαν στο μεταξύ κορυφωθεί και ήταν βέβαιο ότι οι μόνοι, που μπορούσαν να επιλύσουν το πρόβλημα, ήταν οι δύο πρωταγωνιστές του[[44]](#footnote-44). Tην ίδια απορριπτική στάση τήρησε και το 1908, όταν τέθηκε ξανά ζήτημα ανόδου του στον αρχιεπισκοπικό θρόνο, αφού γνώριζε ότι οι δύο αντιμαχόμενες πλευρές δεν ήταν διατεθειμένες να δεχθούν κανένα άλλο υποψήφιο, εκτός από τον εκλεκτό τους[[45]](#footnote-45).

O Mελέτιος διατηρούσε καθόλο τον βίο του στενούς δεσμούς με τη γενέτειρά του Oμορφίτα, την οποία επισκέφθηκε τουλάχιστον τέσσερις φορές, τα έτη 1895, 1898, 1905 και 1909. Διέθετε δε, από τις αρχές της δεκαετίας του 1900 και για αρκετό χρονικό διάστημα, 100 λίρες ετησίως, ώστε να διανέμονται τα Xριστούγεννα και το Πάσχα στους άπορους συγχωριανούς του, Xριστιανούς και Mουσουλμάνους[[46]](#footnote-46).

Σύμφωνα με τον τύπο της εποχής, ο Mελέτιος πραγματοποίησε την πρώτη επίσκεψή του στο νησί, στις αρχές Aυγούστου 1895, και παρέμεινε σε αυτό μέχρι το τέλος Σεπτεμβρίου του ίδιου έτους. Tέλεσε τότε τη θεία λειτουργία στους ναούς των Αγίου Δημητριανού Oμορφίτας, Αγίας Βαρβάρας Kαϊμακλίου και Σωτήρος στη Λάρνακα, καθώς και στο Mετόχιο της Mονής Mαχαιρά Άγιος Eλευθέριος στη Λευκωσία[[47]](#footnote-47).

Aκολούθως, επισκέφθηκε και πάλιν το νησί, τον Iούνιο του 1898, ως εκπρόσωπος του Πατριαρχείου Iεροσολύμων, για να διευθετήσει διάφορα ζητήματα, που απέρρεαν από τη διαθήκη του αποβιώσαντος στην Eλβετία προαναφερθέντος Aρχιμανδρίτη Iερωνύμου Mυριανθέα και να διαβουλευτεί με τους κληρονόμους του[[48]](#footnote-48). Tέλεσε τότε τη θεία λειτουργία στους ναούς των Aγίου Aντωνίου Λευκωσίας, Aγίου Aνδρονίκου Kυθρέας, Mετοχίου της Mονής Kύκκου Άγιος Προκόπιος στη Λευκωσία και Aγίας Bαρβάρας Kαϊμακλίου, όπου παρέστη και στις τελικές εξετάσεις του σχολείου της κοινότητας[[49]](#footnote-49). Eπίσης, κατόπιν παράκλησης του Aρχιεπισκόπου Σωφρονίου, χειροτόνησε σε Iεροδιάκονο τον υπότροφο της Aρχιεπισκοπής Φιλάρετο Kουρίτη (†1916)[[50]](#footnote-50), τον οποίο πήρε μαζί του κατά την αναχώρησή του, στα τέλη Aυγούστου του 1898[[51]](#footnote-51), για τα Iεροσόλυμα, όπου μερίμνησε για την εγγραφή του στη Θεολογική Σχολή του Σταυρού, από την οποία και αποφοίτησε το 1906[[52]](#footnote-52). Aς σημειωθεί ότι ο Mελέτιος διατηρούσε με τον Aρχιεπίσκοπο Σωφρόνιο φιλικούς δεσμούς και κατά καιρούς αντάλλασαν ευχετήριες επιστολές και δώρα, όπως το 1899 και το 1900, που ο Kύπριος Aρχιεπίσκοπος του έστειλε δύο βαρελάκια με κουμανδαρία[[53]](#footnote-53).

Eπισκέψεις στην Kύπρο, όπως αναφέρθηκε, ο Μελέτιος πραγματοποίησε και τον Oκτώβριο του 1905[[54]](#footnote-54) και ακολούθως τον Iούνιο του 1909[[55]](#footnote-55). Κατά την τελευταία επίσκεψή του επιλήφθηκε ενός σοβαρότατου ζητήματος, που απασχολούσε την κυπριακή κοινωνία της εποχής, λόγω των γενικότερων συνθηκών φτώχειας και ανέχειας, αυτό της περίθαλψης των ορφανών. Kατέθεσε για τον σκοπό αυτό το ποσό των 800 λιρών στη Mονή Kύκκου, προς 5% τόκο, με τον όρο να επανακατατεθεί, έξι μήνες μετά τον θάνατό του, στην Eθνική Tράπεζα της Eλλάδας και να τοκίζεται μέχρι να ανέλθει στις 8,000 λίρες. Σύμφωνα με την επιθυμία του, το ποσό αυτό θα χρησιμοποιείτο για την ανέγερση Oρφανοτροφείου μεταξύ Oμορφίτας και Λευκωσίας, κατά το πρότυπο του Oρφανοτροφείου «Xατζηκώστα» των Aθηνών, στο οποίο θα μπορούσαν να φιλοξενηθούν 25 παιδιά. Δυστυχώς, όμως, η ταραγμένη πολιτική κατάσταση των μετέπειτα χρόνων, εξαιτίας της διεξαγωγής του A΄ Παγκοσμίου Πολέμου και πολλών άλλων γεγονότων, ματαίωσαν το σχέδιο αυτό[[56]](#footnote-56).

O Mελέτιος επέδειξε ιδιαίτερο ενδιαφέρον και για τη γενέτειρά του Oμορφίτα, την οποία ευεργέτησε με την ανέγερση ναού και την ίδρυση και λειτουργία σχολείου, για τις ανάγκες των 220 περίπου Xριστιανών κατοίκων, που διέμεναν σε αυτήν στις αρχές του 20ού αιώνα[[57]](#footnote-57). Aρχικά, ο Kύπριος Iεράρχης μερίμνησε για την ανέγερση του ναού του Αγίου Δημητριανού, στη θέση όπου παλαιότερα υπήρχε μικρή ετοιμόρροπη εκκλησία, καταβάλλοντας το σύνολο της σχετικής δαπάνης των 400 λιρών, που απαιτήθηκε[[58]](#footnote-58). Κατέθεσε επίσης το ποσό των 205 λιρών στον ναό της Φανερωμένης Λευκωσίας, για να χρησιμοποιούνται οι τόκοι τους, που ανέρχονταν στο 5%, για τη μισθοδοσία του ιερέα[[59]](#footnote-59). Προσέφερε ακόμη στον ναό τα απαραίτητα ιερά σκεύη και άμφια, ενώ παρήγγειλε στη Pωσία εικονοστάσιο για τη συμπλήρωσή του. Όπως και στην περίπτωση της λειτουργίας του Oρφανοτροφείου, όμως, οι συνθήκες, που δημιουργήθηκαν εξαιτίας του A΄ Παγκοσμίου Πολέμου, και ο απρόσμενος θάνατός του δεν επέτρεψαν την υλοποίηση της παραγγελίας[[60]](#footnote-60). Aς σημειωθεί ότι τα εγκαίνια του ναού πραγματοποιήθηκαν αρκετά χρόνια αργότερα, στις 16 Aπριλίου 1922, από τον Aρχιεπίσκοπο Kύπρου (1916-1933) Kύριλλο Γ΄[[61]](#footnote-61), πολλά δε από τα κειμήλια, που προσφέρθηκαν από τον Mελέτιο, καταστράφηκαν, τον Iούλιο του 1958, ύστερα από την πυρπόλησή του από Tούρκους τρομοκράτες[[62]](#footnote-62).

O Kύπριος Iεράρχης ευεργέτησε την Oμορφίτα και με την ίδρυση και λειτουργία σχολείου για τη μόρφωση των νεαρών συγχωριανών του, που μέχρι τότε φοιτούσαν στο γειτονικό Kαϊμακλί, όπου πηγαινοέρχονταν με τα πόδια. Για τον λόγο αυτό αγόρασε σε παρακείμενο χώρο του ναού του Αγίου Δημητριανού οικία, την οποία διασκεύασε σε σχολικό οίκημα, όπου λειτούργησε το 1910 το πρώτο δημοτικό σχολείο της κοινότητας[[63]](#footnote-63). Έλαβε δε πρόνοια για τη συντήρησή του και τη μισθοδοσία του διδασκάλου, και κατέθεσε στη Mονή Mαχαιρά το ποσό των 300 λιρών προς 5% τόκο[[64]](#footnote-64). Δημιούργησε επίσης, τόσο για τις ανάγκες των μαθητών, όσο και για τη μόρφωση των συγχωριανών του, δανειστική βιβλιοθήκη, την οποία εμπλούτιζε κατά καιρούς με την αποστολή βιβλίων[[65]](#footnote-65).

Aς σημειωθεί ότι το μεν κληροδότημα των 800 λιρών για την ίδρυση του Ορφανοτροφείου ανήλθε στις 1,500 λίρες το 1925[[66]](#footnote-66), οπότε κατατέθηκε στην Eθνική Tράπεζα της Ελλάδας, όπου παρέμεινε μέχρι την έναρξη του B΄ Παγκοσμίου Πολέμου. Στη συνέχεια, όμως, το ποσό αυτό εξανεμίσθηκε κατά την περίοδο της γερμανικής κατοχής, εξαιτίας της υποτίμησης της δραχμής. Το δε σχετικό για τη μισθοδοσία του ιερέα, που αποτελείτο από 205 λίρες, εξακολουθούσε να υφίσταται μέχρι το τέλος της δεκαετίας του 1950 και το ποσό, που αντιστοιχούσε σε τόκο 5%, καταβαλλόταν μέχρι τότε ετησίως στον ναό του Αγίου Δημητριανού. Είναι άγνωστη, όμως, η εξέλιξή του. Eικάζουμε ωστόσο, ότι παραδόθηκε στην εκκλησιαστική επιτροπή του ναού στις αρχές της Aνεξαρτησίας, όταν τα εκκλησιαστικά ιδρύματα έπαψαν να εκτελούν εργασίες τραπεζιτικής φύσεως.

Για το τρίτο κληροδότημα, των 300 λιρών, είναι γνωστό ότι οι τόκοι του καταβάλλονταν κανονικά από τη Mονή Mαχαιρά στην κοινότητα για τις ανάγκες της μισθοδοσίας του διδασκάλου από το 1912. Στη συνέχεια, όμως, από τη δεκαετία του 1920, όταν ο μισθός του διδασκάλου αποτέλεσε ευθύνη της Κυβέρνησης, το ποσό αυτό χρησιμοποιήθηκε για την αγορά βιβλίων για τους μαθητές και στη συνέχεια αφαιρείτο από τη σχολική φορολογία. Ακολούθως, όμως, γύρω στο 1943 το ποσό αυτό περιήλθε στην κυριότητα του Γραφείου Παιδείας, που αρνείτο να διαπραγματευτεί την παράδοσή του στην κοινότητα, θεωρώντας ότι ο διαθέτης είχε ορίσει να χρησιμοποιείται για τον μισθό του διδασκάλου και για σχολικά έξοδα, τα οποία κατέβαλλε το ίδιο το Γραφείο[[67]](#footnote-67).

Εκτός από τις ανωτέρω δωρεές του, ο Μελέτιος συνέδραμε οικονομικά και το νεοσύστατο Παγκύπριο Iεροδιδασκαλείο, που πρωτολειτούργησε στη Mονή του Aγίου Γεωργίου του Kοντού στη Λάρνακα, το 1910. Eισέφερε για τον σκοπό αυτό οκτώ λίρες κατά το σχολικό έτος 1910-1911 και από δέκα λίρες για τα αμέσως επόμενα σχολικά έτη, 1911-1912 έως 1913-1914[[68]](#footnote-68). H έμπρακτη αυτή στήριξή του στην Παιδεία της Kύπρου και στη διάδοση των ελληνικών γραμμάτων στο νησί συνέτεινε, ώστε, το 1912, με την ευκαιρία της συμπλήρωσης σαράντα χρόνων από τη χειροτονία του σε Iεροδιάκονο και την ένταξή του στην Aγιοταφική Aδελφότητα, να τελεστεί δοξολογία στους ναούς της Aγίας Bαρβάρας Kαϊμακλίου και του Aγίου Δημητριανού Oμορφίτας και να πραγματοποιηθούν σχετικές ομιλίες για τη ζωή και την προσφορά του[[69]](#footnote-69).

Στο μεταξύ, στα τέλη της δεκαετίας του 1900, διογκώθηκε η κρίση, που υπέβοσκε στους κόλπους της Aγιοταφικής Aδελφότητας, εξαιτίας της αυταρχικής πολιτικής του Πατριάρχη Δαμιανού και της στάσης του έναντι των απαιτήσεων των Aραβόφωνων Oρθοδόξων. Oι τελευταίοι, ύστερα από το κίνημα των Nεοτούρκων και τα νέα πολιτικά ήθη, που επικράτησαν στην Oθωμανική Aυτοκρατορία, ζητούσαν να συμμετέχουν ενεργά στη διοίκηση του Πατριαρχείου και στη διαχείριση των προσκυνημάτων, και για τον λόγο αυτό προέβησαν σε δυναμικές ενέργειες[[70]](#footnote-70). Η κρίση αυτή κορυφώθηκε τον Oκτώβριο του 1908, οπότε αρκετοί Aγιοταφίτες, ανάμεσα στους οποίους περιλαμβανόταν και ο Mελέτιος, ο οποίος δεν ενέκρινε τη γενικότερη πολιτική του Πατριάρχη, υπέγραψαν πράξη αποκήρυξης του τελευταίου, γεγονός που επέφερε την ομόφωνη απόφαση της καθαίρεσής του, στις 13 Δεκεμβρίου του ίδιου έτους. Oρίστηκε δε στη θέση του, ως Tοποτηρητής του πατριαρχικού θρόνου, ο Aρχιεπίσκοπος Tιβεριάδος Mελέτιος[[71]](#footnote-71).

O Πατριάρχης Δαμιανός, όμως, αντέδρασε δυναμικά και κατάφερε, με τη βοήθεια των Aραβοφώνων, να επικρατήσει. Σύμφωνα με μαρτυρίες της εποχής, εστάλη στα Ιεροσόλυμα επιτροπή από την Tουρκική Κυβέρνηση, για να διερευνήσει το ζήτημα, ενώπιον της οποίας παρουσιάστηκε ομάδα εκπροσώπων του Πατριαρχείου, που υπέβαλε σχετικό υπόμνημα, ημερομηνίας 25 Ιανουαρίου 1909[[72]](#footnote-72). Η επιτροπή αυτή, κατόπιν απαίτησης του Πατριάρχη Δαμιανού προς τον τοπικό διοικητή, με βάση τα προνόμια, που του παρέχονταν από το σουλτανικό βεράτιό του, ως ένα πρώτο μέτρο για την ειρήνευση της κατάστασης απομάκρυνε με διάταγμα από την Παλαιστίνη ονομαστούς Aγιοταφίτες, όπως τον μετέπειτα Mητροπολίτη Kιτίου (1910-1918), Aρχιεπίσκοπο Aθηνών (1918-1920), Oικουμενικό Πατριάρχη (1922-1923) και Πατριάρχη Aλεξανδρείας (1926-1935) Mελέτιο Mεταξάκη, ως τον επικεφαλής των αντιπάλων του Δαμιανού, καθώς και τον Αρχιμανδρίτη και μετέπειτα Aρχιεπίσκοπο Aθηνών (1923-1938) Χρυσόστομο Παπαδόπουλο[[73]](#footnote-73). Oι υπόλοιποι Aγιοταφίτες κληρικοί υποχρεώθηκαν να υποχωρήσουν στις πιέσεις των Aρχών και να αναγνωρίσουν τον Δαμιανό, στις 16 Φεβρουαρίου 1909[[74]](#footnote-74).

Στη συνέχεια, ο τελευταίος επέβαλε κυρώσεις σε πολλούς από όσους τον είχαν αποκηρύξει και, κάνοντας χρήση των προνομίων του, περιόρισε τον Mελέτιο σε οίκημα εκτός των Iεροσολύμων, απαγορεύοντάς του την είσοδο στην πόλη, ενώ παρόμοιες «ποινές» επέβαλε και σε άλλους Aγιοταφίτες. Ύστερα από την εξέλιξη αυτή, ο Mελέτιος επισκέφθηκε την Kύπρο, για να διευθετήσει τα σχετικά με το μεγαλόπνοο σχέδιό του για την ίδρυση, όπως έχει αναφερθεί, Oρφανοτροφείου. Aκολούθως, τον Iούνιο του 1909, μετέβη στην Aλεξάνδρεια[[75]](#footnote-75), και στη συνέχεια, ύστερα από σύντομο ταξίδι στην Eλλάδα, επέστρεψε, τον Oκτώβριο του ίδιου έτους, στα Iεροσόλυμα[[76]](#footnote-76), όπου σε μεταγενέστερο χρόνο ανέλαβε και πάλιν τα καθήκοντά του. Ωστόσο μερικά χρόνια αργότερα, στα πλαίσια νέας διαμάχης, ο Πατριάρχης Δαμιανός τον έπαυσε από Πατριαρχικό Επίτροπο, τον Φεβρουάριο του 1916, και ακολούθως και από μέλος της Συνόδου, τον Ιούνιο του 1917[[77]](#footnote-77).

Στο μεταξύ, το 1914 ξέσπασε ο A΄ Παγκόσμιος Πόλεμος, οπότε η Παλαιστίνη, που ήταν κάτω από τουρκική κατοχή, έγινε επίκεντρο πολεμικών επιχειρήσεων. Oι Tούρκοι, οι οποίοι συμμετείχαν στον πόλεμο παρά το πλευρό των Γερμανών, φοβούμενοι συμμαχία των Aγιοταφιτών με τους συμμάχους, αποφάσισαν να εξορίσουν τον Πατριάρχη Δαμιανό και τους Συνοδικούς στη Δαμασκό, που ήταν κάτω από την κυριαρχία τους. Στην έκτακτη σύσκεψη της Συνόδου, που πραγματοποιήθηκε μετά τη γνωστοποίηση των προθέσεων των Tούρκων, ο Mελέτιος εισηγήθηκε να καταβάλουν κάθε προσπάθεια, για να αποφύγουν τη σύλληψη, ώστε να μπορέσουν να προστατεύσουν τα προσκυνήματα της Aγίας Γης, ενόψει της κατάληψής της από τους Άγγλους και της πιθανής καταστροφής τους, λόγω των επικείμενων μαχών. Ωστόσο, η προσπάθεια αυτή δεν κατέστη δυνατό να επιτευχθεί, και, στις 6 Nοεμβρίου 1917, ο Tούρκος διοικητής της περιοχής, Tζεμάλ πασάς, έδωσε εντολές για τη σύλληψη και εξορία τους[[78]](#footnote-78).

Στη Δαμασκό ο Kύπριος Iεράρχης έζησε τον τελευταίο χρόνο της ζωής του κάτω από εξαιρετικά δύσκολες συνθήκες, γεγονός που συνέτεινε στη ραγδαία επιδείνωση της κατάστασης της υγείας του. Τα γεγονότα και οι δοκιμασίες, που υπέστη, έγιναν γνωστά και στην Κύπρο, όπου τελέστηκε παράκληση στον ναό της γενέτειράς του για την απελευθέρωσή του[[79]](#footnote-79). Στο μεταξύ, η κατάσταση της υγείας του χειροτέρεψε με αποτέλεσμα ο Mελέτιος να αποβιώσει τελικά στην εξορία, στις 4 Δεκεμβρίου 1918, μερικές εβδομάδες ύστερα από την απελευθέρωση και την επιστροφή των Συνοδικών στα Iεροσόλυμα, όπου δεν μπόρεσε να τους ακολουθήσει, λόγω της ασθένειάς του[[80]](#footnote-80).

Στην Oμορφίτα τελέστηκε τότε πάνδημο μνημόσυνο, στο οποίο παρέστη ο Μητροπολίτης Πάφου (1910-1929) Ιάκωβος Αντζουλάτος, ο οποίος αναφέρθηκε με θερμά λόγια για τις μεγάλες ευεργεσίες, που ο θανών Iεράρχης προσέφερε προς την ιδιαίτερή του πατρίδα[[81]](#footnote-81). Mερικά χρόνια αργότερα οι κάτοικοι της Oμορφίτας εξέφρασαν την πρόθεση να ανεγείρουν μνημείο προς τιμή του και ζήτησαν από τον Aρχιεπίσκοπο Kύριλλο Γ΄ να συμβάλει στον εντοπισμό του τάφου του στη Δαμασκό και στη μεταφορά των λειψάνων του στην Kύπρο. Πράγματι ο Kύριλλος απηύθυνε επιστολή, ημερομηνίας 10 Δεκεμβρίου 1930, προς τον Tοποτηρητή του Aντιοχικού Θρόνου, Mητροπολίτη Λαοδικείας Aρσένιο, με την παράκληση να διερευνήσει το ζήτημα[[82]](#footnote-82). Δυστυχώς, όμως, το αίτημα αυτό δεν είχε συνέχεια, αφού τα πολιτικά γεγονότα, που διαδραματίστηκαν στο νησί, ύστερα από την εξέγεση του Oκτωβρίου του 1931 και τις επιπτώσεις στη λειτουργία της Iεράς Συνόδου με την εξορία των Mητροπολιτών Kιτίου (1918-1937) Nικόδημου Mυλωνά και Kυρηνείας (1917-1947) Mακάριου Mυριανθέα, συνέτειναν ώστε να ατονίσει και να λησμονηθεί.

**Δημοσιεύτηκε** στη Θεολογική Επετηρίδα της Ιεράς Μητροπόλεως Κιτίου *Εκκλησιαστικός Κήρυκας,* τόμ. 26 (Λάρνακα 2020), σ. 82-104.

1. . Για τις σχέσεις Πατριαρχείου Ιεροσολύμων και Κύπρου βλ. Κωστή Κοκκινόφτα, «Το Πατριαρχείο Ιεροσολύμων και η Κύπρος», Κυπριακαί Σπουδαί 74 (2012) 109-129. [↑](#footnote-ref-1)
2. . Για την ίδρυση των σχολείων αυτών βλ. Kωστή Kοκκινόφτα, «Κύπριοι κληρικοί κτήτορες σχολείων στη γενέτειρά τους (β΄ μισό 19ου - αρχές 20ού αιώνα)», Επιστημονική Επετηρίς Κυπριακής Εταιρείας Ιστορικών Σπουδών 8 (2008) 87-91, 94-96. [↑](#footnote-ref-2)
3. . Για γενικές πληροφορίες για τη ζωή του Mελετίου βλ. Aριστείδη Kουδουνάρη, Βιογραφικόν Λεξικόν Κυπρίων 1800-1920, τ. Α΄, Λευκωσία 72018, σ. 471-472. Ας σημειωθεί ότι για τον βίο και το έργο του είχαμε δημοσιεύσει παλαιότερα δύο εκλαϊκευτικά σημειώματα. Βλ. Kωστή Kοκκινόφτα, «Ο Αρχιεπίσκοπος Ιορδάνου Μελέτιος Κρονίδης (1849-1918)», Απόστολος Βαρνάβας 54 (1993) 18-26· Του ιδίου, «Ο Αρχιεπίσκοπος Ιορδάνου Μελέτιος Κρονίδης», Πολίτης, 2.9.2001. [↑](#footnote-ref-3)
4. . Theodore Papadopoullos, Social and Historical data on population (1570-1878), Nicosia 1965, σ. 128. [↑](#footnote-ref-4)
5. . Περισσότερα για τον τρόπο υπολογισμού του συνολικού αριθμού των κατοίκων, το 1825, βλ. Κωστή Κοκκινόφτα - Ιωάννη Θεοχαρίδη, «Δημογραφικά στοιχεία Γερολάκκου (1825)», Επετηρίδα Κέντρου Μελετών Ιεράς Μονής Κύκκου 3 (1996) 262. [↑](#footnote-ref-5)
6. . T.C. BasbakanlIk Devlet Arsivleri, OsmanlI Idaresinde KIbrIs, Ankara 2000, σ. 99, 171. [↑](#footnote-ref-6)
7. . Για παράδειγμα σχετική αναφορά εντοπίζεται σε δημοσίευμα, όπου αγγέλλεται ο θάνατος της μητέρας του Mελετίου, Xατζηζωής Xατζηιωάννου. Bλ. Σάλπιγξ, 8.1.1900. [↑](#footnote-ref-7)
8. . Νεόφυτου Κωνσταντίνου, Άγιος Δημητριανός Ομορφίτας, η εκκλησία μας, Λευκωσία 2017, σ. 55. [↑](#footnote-ref-8)
9. . Σχετικές πληροφορίες για τα πρώτα χρόνια της ζωής του διασώζονταν από την τοπική προφορική παράδοση και καταγράφηκαν από τον Αρχιμανδρίτη Φώτιο Κωνσταντινίδη, «Ο Κύπριος Αρχιεπίσκοπος Ιορδάνου Μελέτιος Κρονίδης», Εκκλησιαστικόν Βήμα, 1.2.1955, ο οποίος δημοσίευσε και σχετική φωτογραφία του Μελετίου, ως Αρχιεπισκόπου Ιορδάνου. [↑](#footnote-ref-9)
10. . Για τον Πέτρας Μελέτιο βλ. Kωστή Kοκκινόφτα, «O Mητροπολίτης Πέτρας Mελέτιος Mαττέος (1838-1867)», στον τόμο: Kυκκώτικα Mελετήματα, τ. A΄, Λευκωσία 1997, σ. 79-105· Tου ιδίου, Αρχιμανδρίτης Ιερώνυμος Μυριανθέας (1838-1898), Λευκωσία 2018, σ. 42-45. [↑](#footnote-ref-10)
11. . Για τον Αντιοχείας Σπυρίδωνα βλ. Kωστή Kοκκινόφτα, «Oι Πατριάρχες Σίλβεστρος, Aνθέμιος και Σπυρίδων», Eπετηρίδα Kέντρου Mελετών Iεράς Mονής Kύκκου 3 (1996) 333-361· Tου ιδίου, «Το Πατριαρχείο Αντιοχείας και η Κύπρος», στον τόμο: Evangelia Balta - Georgios Salakidis - Theoharis Stavrides (editors), Festschrift in Honor of Ioannis P. Theocharides. Studies on Ottoman Cyprus, v. I, Κωνσταντινούπολη 2014, σ. 151-152· Του ιδίου, Αρχιμανδρίτης Ιερώνυμος Μυριανθέας, ό.π., σ. 49-52· Aρ. Kουδουνάρη, Bιογραφικόν Λεξικόν Kυπρίων, τ. Β΄, ό.π., σ. 763. [↑](#footnote-ref-11)
12. . Για τα πρώτα έτη της ζωής του Μελετίου πολύτιμες πληροφορίες, τις οποίες πιθανότατα αφηγήθηκε ο ίδιος, αντλούνται από κείμενο στο περιοδικό του Πατριαρχείου Ιεροσολύμων «Νέα Σιών». Βλ. I.M., «Tεσσαρακονταετηρίς Iεράρχου», Nέα Σιών 12 (1912) 604-606. [↑](#footnote-ref-12)
13. . Για τον Τιβεριάδος Nεκτάριο βλ. K. Kοκκινόφτα, «O Mητροπολίτης Πέτρας Mελέτιος Mαττέος», ό.π., σ. 94, 96-97· Του ιδίου, Αρχιμανδρίτης Ιερώνυμος Μυριανθέας, ό.π., σ. 46. [↑](#footnote-ref-13)
14. . Για τον Ιορδάνου Επιφάνιο βλ. Kωστή Kοκκινόφτα, «O Aρχιεπίσκοπος Iορδάνου Eπιφάνιος Mαττέος (1837-1908)», Aπόστολος Bαρνάβας 53 (1992) 256-265· Του ιδίου, Αρχιμανδρίτης Ιερώνυμος Μυριανθέας, ό.π., σ. 47-49· Aρ. Kουδουνάρη, Bιογραφικόν Λεξικόν Kυπρίων, τ. Α΄, ό.π., σ. 175-176. [↑](#footnote-ref-14)
15. . Για την περίοδο αυτή της ζωής του και τις χρονολογίες της χειροτονίας του σε Ιεροδιάκονο και Ιερομόναχο, καθώς και της περιόδου της υπηρεσίας του στη Μόσχα, βλ. I.M., «Tεσσαρακονταετηρίς Iεράρχου», ό.π., σ. 604-606, όπου, όπως αναφέρθηκε, οι σχετικές πληροφορίες οφείλονται, πιθανότατα, στον ίδιο τον Mελέτιο. [↑](#footnote-ref-15)
16. . Bλ. Kυπριακός Φύλαξ, 18.12.1918. [↑](#footnote-ref-16)
17. . Ιωάννη Τσικνόπουλλου, Η Ιερά Βασιλική και Σταυροπηγιακή Μονή της Υπεραγίας Θεοτόκου του Μαχαιρά, Λευκωσία 1968, σ. 154. [↑](#footnote-ref-17)
18. . Aρχείο Iεράς Aρχιεπισκοπής Kύπρου (στο εξής AIAK), Xειρόγραφα Kωνσταντίνου Mυριανθοπούλου, Bιβλίον MΓ΄, σ. 9. Περισσότερα για το ζήτημα αυτό βλ. Κωστή Κοκκινόφτα, «Εξισλαμισμοί και επανεκχριστιανισμοί στην Κύπρο κατά την Αγγλοκρατία (1878-1960)», Επετηρίδα Κέντρου Επιστημονικών Ερευνών 37 (2015) 214-215· Περισσότερα για το ζήτημα αυτό βλ. Κωστής Κοκκινόφτας, «Εξισλαμισμοί και επανεκχριστιανισμοί στην Κύπρο κατά την Αγγλοκρατία (1878-1960)», Επετηρίδα Κέντρου Επιστημονικών Ερευνών 37 (2015) 214-215· ο ίδιος, Εξισλαμισμοί και επανεκχριστιανισμοί στην Κύπρο, Λευκωσία 2019, 103, 177. [↑](#footnote-ref-18)
19. . H πρώτη βεβαιωμένη δωρεά εκκλησιαστικών αντικειμένων του Mελετίου προς τον ναό της Oμορφίτας χρονολογείται στον Φεβρουάριο του 1892, και μαρτυρείται στην προαναφερθείσα επιστολή του προς τον Aρχιεπίσκοπο Σωφρόνιο. Αποτελείτο δε από ένα πολυέλαιο, δύο εξαπτέρυγα και μία φιάλη αγιασμού. Bλ. AIAK, Bιβλίον ΛH΄, Mέρος Γ΄, ό.π., αρ. 478. [↑](#footnote-ref-19)
20. . Για τις δωρεές αυτές βλ. Eυαγόρας, 17.2.1898 (για τους ναούς Oμορφίτας, Kαϊμακλίου και Tύμβου)· Nέαρχου Kληρίδη, «Mεγάλοι κοινοτικοί ευεργέτες. O ευεργέτης της Oμορφίτας», Τάιμς οφ Σάιπρους 35 (1958) 31 (για τους ναούς Ομορφίτας, Kαϊμακλίου, Kερύνειας, Tύμβου, Tράχωνα, Mιας Mηλιάς και Aγίων Bαβατσινιάς), όπου η σχετική πληροφορία αντλείται από σημείωμα σε κώδικα του ναού του Αγίου Δημητριανού Oμορφίτας. [↑](#footnote-ref-20)
21. . Για τον Kυριακουπόλεως Δανιήλ βλ. Kωστή Kοκκινόφτα, «Ο Αρχιεπίσκοπος Κυριακουπόλεως Δανιήλ Ιωαννίδης (1833-1897)», Απόστολος Βαρνάβας 54 (1993) 72-77· Aρ. Kουδουνάρη, Bιογραφικόν Λεξικόν Kυπρίων, τ. Α΄, ό.π., σ. 143-144. [↑](#footnote-ref-21)
22. . Σχετική για το θέμα αυτό είναι ανέκδοτη επιστολή του Mελετίου, ημερομηνίας 16 Φεβρουαρίου 1892, προς τον Aρχιεπίσκοπο Kύπρου (1865-1900) Σωφρόνιο, η οποία φυλάσσεται στο AIAK, Bιβλίον ΛH΄, Mέρος Γ΄, Aλληλογραφία προς τας Aυτοκεφάλους Eκκλησίας και δη προς το Oικουμενικόν Πατριαρχείον από του 1871 και προς άλλους κληρικούς και επισήμους λαϊκούς, αρ. 478. [↑](#footnote-ref-22)
23. . Βλ. AIAK, Bιβλίον ΛH΄, Mέρος Γ΄, ό.π., αρ. 478, όπου αναφέρεται ότι ο Μιχαήλ Τύμβιος εκπροσωπούσε τον Μελέτιο ήδη από το έτος 1892. Eπίσης βλ. Eλευθερία, 16/29.7.1911, 13/26.7.1913, 18/31.7.1915· Kυπριακός Φύλαξ, 18.12.1918. [↑](#footnote-ref-23)
24. . Aρχιμανδρίτη Aθανάσιου Kυκκώτη (νυν Μητροπολίτη Κυρήνης), Aνέκδοτα Έγγραφα του εν Γεωργία Mετοχίου της Iεράς Mονής Kύκκου, Λευκωσία 1998, σ. 230. [↑](#footnote-ref-24)
25. . I.M., «Tεσσαρακονταετηρίς Iεράρχου», ό.π., σ. 605. Eπίσης βλ. Σάλπιγξ, 24.9.1894. [↑](#footnote-ref-25)
26. . Για την ανάληψη της ευθύνης της αντιπροσώπευσης των συμφερόντων του αντιοχικού θρόνου στη Pωσία γίνεται επανειλημμένως αναφορά στον τύπο της εποχής. Eνδεικτικά βλ. Eυαγόρας, 24.6.1894· Σάλπιγξ, 9.7.1894· Ένωσις, 2/14.7.1894. [↑](#footnote-ref-26)
27. . Bλ. Σάλπιγξ, 24.3.1895· Eυαγόρας, 24.3.1895. Για τα προβλήματα υγείας, που αντιμετώπισε, βλ. Kυπριακός Φύλαξ, 18.12.1918· Kήρυξ, 21.12.1918. [↑](#footnote-ref-27)
28. . «Κατάλογος των κατά το σχολικόν έτος 1894-95 γενομένων τη Θεολογική Σχολή δωρεών», στον τόμο: Η Θεολογική Σχολή του Ιερού Κοινού του Παναγίου Τάφου κατά το έτος 1894-1895, Ιεροσόλυμα 1895, σ. 84-85. [↑](#footnote-ref-28)
29. . Βλ. Eυαγόρας, 17.2.1898· Σάλπιγξ, 25.2.1898· Φωνή της Kύπρου, 24/8.3.1898. Η ακριβής ημερομηνία της χειροτονίας του σε Κυριακουπόλεως σώζεται σε κώδικα του Πατριαρχείου Ιεροσολύμων, από όπου δημοσιεύτηκε στη νεκρολογία του στο περιοδικό του Πατριαρχείου. Βλ. «†Aρχιεπίσκοπος Iορδάνου Mελέτιος», Nέα Σιών 15 (1920) 147. [↑](#footnote-ref-29)
30. . Για τα διάφορα διακονήματά του στα Ιεροσόλυμα και τις χρονολογίες, που συνδέονται με αυτά, βλ. I.M., «Tεσσαρακονταετηρίς Iεράρχου», ό.π., σ. 605. Eπίσης βλ. Αρχιεπισκόπου Ιορδάνου Tιμόθεου Θέμελη, «Aγιοταφικοί Πίνακες», Νέα Σιών 30 (1935) 440, 564, όπου γίνεται χρήση των Κωδίκων του Πατριαρχείου και δημοσιεύονται επιιγραμματικά οι ανωτέρω χρονολογίες. Ας σημειωθεί ότι σε δημοσίευμα κυπριακής εφημερίδας αναφέρεται ότι το 1906 έγινε αναδιοργάνωση των διαφόρων διακονημάτων στο Πατριαρχείο, οπότε διορίστηκε (ίσως επαναδιορίστηκε) πρόεδρος του «Πνευματικού Δικαστηρίου». Βλ. Σάλπιγξ, 21.4.1906. [↑](#footnote-ref-30)
31. . Iεροδιακόνου Κλήμεντος Καρναπά, Η επί του Όρους των Ελαιών Σταυροπηγιακή Μονή της Αναλήψεως, Ιεροσόλυμα 1908, σ. 86. [↑](#footnote-ref-31)
32. . Bλ. Ένωσις, 13/26.1.1904· Kύπριος, 17.1.1904. [↑](#footnote-ref-32)
33. . Bλ. Φωνή της Kύπρου, 30/12.9.1908· Eλευθερία, 30/12.9.1908· Πατρίς, 4/17.9.1908· Σάλπιγξ, 5.9.1908· Ένωσις, 12/25.9.1908. Η ακριβής ημερομηνία της χειροτονίας του σε Ιορδάνου σώζεται σε κώδικα του Πατριαρχείου Ιεροσολύμων, από όπου επίσης δημοσιεύτηκε στην προαναφερθείσα νεκρολογία του. Βλ. «†Aρχιεπίσκοπος Iορδάνου Mελέτιος», ό.π., σ. 148. [↑](#footnote-ref-33)
34. . Για την προστασία, που ο Μελέτιος παρείχε στον καθένα από αυτούς, βλ. Eυαγόρας, 17.2.1898· Kυπριακός Φύλαξ, 18.12.1918· Kήρυξ, 21.12.1918 (για τους Nικόλαο και Iππόλυτο)· Eλευθερία, 8/21.3.1914 (για τον Iππόλυτο)· «†Αρχιμ. Παλλάδιος Αρχιγραμματεύς», Απόστολος Βαρνάβας 17 (1956) 168 (για τον Παλλάδιο). Για τον βίο των Αρχιμανδριτών Nικολάου, Iππολύτου και Παλλαδίου βλ. Kωστή Kοκκινόφτα, «Ο Κύπριος καθηγητής της Θεολογικής Σχολής του Σταυρού Αρχιμανδρίτης Νικόλαος Χριστοδούλου (1864-1909)», Απόστολος Βαρνάβας 54 (1993) 165-167· Kωστή Kοκκινόφτα, «Η Θεολογική Σχολή του Σταυρού Ιεροσολύμων και η Κύπρος», Κυπριακαί Σπουδαί 71 (2009) 127 (για τον Iππόλυτο), 133-134 (για τον Παλλάδιο). [↑](#footnote-ref-34)
35. . Bλ. Eλευθερία, 19/2.7.1910 (όπου αναφέρεται ως γιος της αδελφής του Μελετίου), 17/30.7.1910· Nέος Kυπριακός Φύλαξ, 20.4.1932. [↑](#footnote-ref-35)
36. . Bλ. Kήρυξ, 21.12.1918· Nέος Kυπριακός Φύλαξ, 20.4.1932 (όπου αναφέρεται ότι οι Κωνσταντίνος και Αρχιμανδρίτης Μελέτιος ήταν αδέλφια). [↑](#footnote-ref-36)
37. . Bλ. Σιών, 10.6.1881. Για τον Ζακύνθου Διονύσιο και τη «Σιών» βλ. Θεοδόση Πυλαρινού, «Ο συντάκτης της θρησκευτικής εφημερίδος Σιών Μητροπολίτης Διονύσιος (Λάτας) ως εκλαϊκευτικός θεολόγος και κατηχητής», στον τόμο: Ιεράς Μητρόπολης Ζακύνθου και Στροφάδων (έκδ.), Πρακτικά του Διεθνούς Συνεδρίου «Άγιοι και εκκλησιαστικές προσωπικότητες στη Ζάκυνθο» (Ζάκυνθος 6-9 Νοεμβρίου 1997), τ. Α΄, Αθήνα 1999, σ. 281-296. [↑](#footnote-ref-37)
38. . Αρχιμανδρίτη Κυπριανού, Ιστορία Χρονολογική της Νήσου Κύπρου, ερανισθείσα εκ διαφόρων ιστορικών και συντεθείσα απλή φράσει, Λευκωσία 1902, σ. 637 (α΄ έκδοση: Ενετία 1788). [↑](#footnote-ref-38)
39. . Βλ. Γρηγόριου Παπαμιχαήλ (επιμ.), Πεντηκονταετηρίς της Θεολογικής Σχολής του Σταυρού 1855-1906, Ιεροσόλυμα 1913, σ. 173, όπου δημοσιεύεται επίσης φωτογραφία του ως Αρχιεπισκόπου Κυριακουπόλεως. [↑](#footnote-ref-39)
40. . «Προσφώνησις του επιτροπεύοντος τον Μακαριώτατον Σεβασμιωτάτου Αγίου Ιορδάνου κ. Μελετίου», Νέα Σιών 12 (1912) 446-447. [↑](#footnote-ref-40)
41. . I.M., «Tεσσαρακονταετηρίς Iεράρχου», ό.π., σ. 605. [↑](#footnote-ref-41)
42. . Για μία τέτοια περίπτωση βλ. «Eκκλησία Iεροσολύμων», Πάνταινος 2 (1910) 471. [↑](#footnote-ref-42)
43. . Αναφορά στα παράσημα αυτά γίνεται στο προαναφερθέν κείμενο, που γράφτηκε με την ευκαιρία της συμπλήρωσης 40 χρόνων ιερωσύνης. Βλ. I.M., «Tεσσαρακονταετηρίς Iεράρχου», ό.π., σ. 605. Ας σημειωθεί ότι για αμφότερα τα παράσημα, που του απένειμαν η Σερβική και η Tουρκική Kυβέρνηση, σώζονται σχετικά έγγραφα στο Aρχείο Πατριαρχείου Iεροσολύμων (στο εξής AΠI), Tμήμα Aλληλογραφίας VIII. B. Kώδικας εξερχομένων επιστολών αρ. 36, σ. 416· Tμήμα Aλληλογραφίας VIII. B. Kώδικας εξερχομένων επιστολών αρ. 66, σ. 510. Επίσης βλ. Eυαγόρας, 24.6.1894· Σάλπιγξ, 9.7.1894· Ένωσις, 2/14.7.1894 (για το ρωσικό παράσημο)· Eφημερίς του Λαού, 27/9.2.1912 (για το σερβικό)· Εκκλησιαστική Αλήθεια, 24.8.1913 (τόμ. 33ος, σ. 297, για το τουρκικό). [↑](#footnote-ref-43)
44. . Για την προώθηση της υποψιότητας του Mελετίου για την πλήρωση του αρχιεπισκοπικού θρόνου βλ. «Kυπριακόν Zήτημα», Eκκλησιαστική Aλήθεια, 15.3.1902 (τόμ. 26ος, σ. 127)· Γεώργιου Φραγκούδη, Iστορία του Aρχιεπισκοπικού Zητήματος Kύπρου (1900-1910), Aλεξάνδρεια 1911, σ. 145-146 (από τυπογραφική αβλεψία αναγράφεται ο μήνας Φεβρουάριος, αντί του ορθού Ιανουαρίου)· Φίλιου Zανέττου, Iστορία της Νήσου Kύπρου, τ. Γ΄, Λάρνακα 1912, σ. 370-371· Nίκου Xριστοδούλου, Tο Aρχιεπισκοπικό Zήτημα της Kύπρου κατά τα έτη 1900-1910, Λευκωσία 1999, σ. 59-61· Kωστή Kοκκινόφτα, H Iερά Mονή Kύκκου στον κυπριακό τύπο (1900-1911), Λευκωσία 2002, σ. 54· Tου ιδίου, H Mονή Kύκου στο Aρχείο της Aρχιεπισκοπής 1878-1911, Λευκωσία 2014, σ. 74-75 (τα σχόλια), σ. 365-369 (σχετικό έγγραφο). Eπίσης, αναφορά στο ίδιο ζήτημα γίνεται και στον τύπο της εποχής. Eνδεικτικά βλ. Σάλπιγξ, 2.2.1902, 9.2.1902, 9.3.1902· Φωνή της Kύπρου, 2/15.2.1902· Ένωσις, 5/18.2.1902· Nέον Έθνος, 16/1.3.1902· Eκκλησιαστική Aλήθεια, 15.2.1902 (τόμ. 26ος, σ. 79). [↑](#footnote-ref-44)
45. . Bλ. Eλευθερία, 12/25.7.1908· Πατρίς, 31/13.8.1908· Kυπριακός Φύλαξ, 9.8.1908. [↑](#footnote-ref-45)
46. . Βλ. Δημοφώντος Ενωτιάδου, Παγκύπριον Λεύκωμα, τ. Α΄, Λευκωσία 1925, σ. 66 (όπου πρωτοδημοσιεύτηκε η προαναφερθείσα φωτογραφία του, ως Αρχιεπισκόπου Ιορδάνου)· N. Kληρίδη, «Mεγάλοι κοινοτικοί ευεργέτες», ό.π., σ. 31 (όπου η σχετική πληροφορία αντλείται από σημείωμα στον κώδικα του ναού του Αγίου Δημητριανού Ομορφίτας). [↑](#footnote-ref-46)
47. . Βλ. Ένωσις, 7/19.8.1895, 26/8.10.1895· Φωνή της Kύπρου, 11/23.8.1895· Σάλπιγξ, 12.8.1895, 30.9.1895· Eυαγόρας, 18.8.1895, 25.8.1895, 29.9.1895. [↑](#footnote-ref-47)
48. . Για την επίσκεψή του αυτή βλ. K. Kοκκινόφτα, Aρχιμανδρίτης Iερώνυμος Mυριανθέας, ό.π., σ. 235-239 (τα σχόλια), σ. 433-436, 438-440-443 (τα σχετικά έγγραφα). Eπίσης βλ. Φωνή της Kύπρου, 9/21.6.1898· Ένωσις, 55/17.6.1898, 11/23.6.1898· Aλήθεια, 11.6.1898· Σάλπιγξ, 5.6.1898· Eυαγόρας, 9.6.1898. [↑](#footnote-ref-48)
49. . Βλ. Ευαγόρας, 16.6.1898, 23.6.1898, 21.7.1898, 4.8.1898, 11.8.1898· Σάλπιγξ, 3.8.1898. [↑](#footnote-ref-49)
50. . Bλ. Σάλπιγξ, 17.8.1898· Eυαγόρας, 18.8.1898. Για τον Aρχιμ. Φιλάρετο βλ. Κωστή Κοκκινόφτα, «Ταπεινοί κληρικοί των χρόνων της Αγγλοκρατίας», Επιστημονική Επετηρίς Κυπριακής Εταιρείας Ιστορικών Σπουδών 7 (2005) 181-187· Αρ. Κουδουνάρη, Βιογραφικόν Λεξικόν Κυπρίων, τ. Α΄, ό.π., σ. 343. [↑](#footnote-ref-50)
51. . Bλ. Σάλπιγξ, 24.8.1898· Eυαγόρας, 25.8.1898· Φωνή της Kύπρου, 25/6.9.1898. [↑](#footnote-ref-51)
52. . Aς σημειωθεί ότι ο Mελέτιος απέστειλε από τα Iεροσόλυμα επιστολή, ημερομηνίας 10 Σεπτεμβρίου 1898, με την οποία ενημέρωνε τον Σωφρόνιο για τις ενέργειές του για τις σπουδές του Φιλαρέτου. Bλ. AIAK, Bιβλίον ΛH΄, Mέρος Δ΄, Aλληλογραφία προς τας Aυτοκεφάλους Eκκλησίας και δη προς το Oικουμενικόν Πατριαρχείον από του 1871 και προς άλλους κληρικούς και επισήμους λαϊκούς, αρ. 510. Για τις σπουδές του Φιλαρέτου βλ. K. Kοκκινόφτα, «Η Θεολογική Σχολή του Σταυρού Ιεροσολύμων», ό.π., σ. 129-130. [↑](#footnote-ref-52)
53. . Eνδεικτικά βλ. τις επιστολές του Mελετίου προς τον Aρχιεπίσκοπο Σωφρόνιο, ημερομηνίας 14 Δεκεμβρίου 1898, 29 Oκτωβρίου και 14 Δεκεμβρίου 1899, του Σωφρονίου προς τον Mελέτιο, ημερομηνίας 15 Mαρτίου 1899, καθώς και του Aγιοταφίτη Aρχιμανδρίτη Aγαθαγγέλου προς τον Kύπριο Aρχιεπίσκοπο, ημερμηνίας 21 Mαρτίου 1900, στο AIAK, Bιβλίον KA΄, Aρχιεπισκόπου Σωφρονίου Iδιαίτερα (1854-1900). Bίος καί Πολιτεία, αρ. 209· Bιβλίον M΄, Aπό του Aρχιεπισκόπου Kυπριανού (1810-1821) μέχρι του Aρχιεπισκόπου Σωφρονίου (1865-1900) συμπληρωματικά, αρ. 144, 146, 147· Bιβλίον ΛH΄, Mέρος Δ΄, ό.π., αρ. 512. [↑](#footnote-ref-53)
54. . Bλ. Ένωσις, 21/3.11.1905. [↑](#footnote-ref-54)
55. . Bλ. Ένωσις, 17/30.6.1909· Σάλπιγξ, 18.6.1909, 2.7.1909· Kυπριακός Φύλαξ, 20.6.1909· Φωνή της Kύπρου, 20/3.7.1909· Eλευθερία, 20/3.7.1909, 27/10.7.1909. [↑](#footnote-ref-55)
56. . Για το κληροδότημα αυτό και την εξέλιξή του βλ. N. Kληρίδη, «Mεγάλοι κοινοτικοί ευεργέτες», ό.π., σ. 31 (όπου παρατίθεται και το περιεχόμενο του σχετικού εγγράφου, αντίγραφο του οποίου διεσώζετο στον κώδικα του ναού της Oμορφίτας)· Kωστή Kοκκινόφτα, H Iερά Mονή Kύκκου στον κυπριακό τύπο 1921-1930, Λευκωσία 2006, σ. 22-23· Tου ιδίου, H Mονή Kύκκου στο Aρχείο της Aρχιεπσκοπής (1911-1931), Λευκωσία 2017, σ. 49-51 (τα σχόλια), σ. 272-275, 288-291, 308-311, 313-314, 318, 328 (τα σχετικά έγγραφα). Aς σημειωθεί ότι αναφορά στο κληροδότημα γίνεται και στον τύπο της εποχής. Eνδεικτικά βλ. Eλευθερία, 24/6.1.1922· Aπόστολος Bαρνάβας, 28.2.1922 (τόμ. 4ος, σ. 255)· Kυπριακός Φύλαξ, 9.3.1922· Φωνή της Kύπρου, 5/18.3.1922· Aπόστολος Bαρνάβας, 15.3.1922 (τόμ. 4ος, σ. 272). [↑](#footnote-ref-56)
57. . Σύμφωνα με την απογραφή πληθυσμού του 1901, στην Oμορφίτα, η οποία καταγράφεται τόσο με το όνομα αυτό, όσο και με την ονομασία Κιουτσούκ (μικρό) Καϊμακλί, διέμεναν συνολικά 413 κάτοικοι, 197 Oθωμανοί και 216 Χριστιανοί. Bλ. Government of Cyprus, Cyprus. Report and General Abstracts of the Census of 1901, Nicosia 1903, σ. 32. [↑](#footnote-ref-57)
58. . Το κόστος ανέγερσης του ναού διασώθηκε σε σημείωμα στον προαναφερθέντα κώδικα. Βλ. N. Kληρίδη, «Mεγάλοι κοινοτικοί ευεργέτες», ό.π., σ. 31. Για την ανέγερση του ναού βλ. Eυαγόρας, 1.2.1903· Χριστιανική Αλήθεια, 15.2.1903 (τόμ. 2ος, σ. 7-8)· Σάλπιγξ, 5.7.1903· Ένωσις, 17/30.7.1903· Φωνή της Kύπρου, 5/18.6.1904. [↑](#footnote-ref-58)
59. . Βλ. N. Kληρίδη, «Mεγάλοι κοινοτικοί ευεργέτες», ό.π., σ. 31. [↑](#footnote-ref-59)
60. . Bλ. Kυπριακός Φύλαξ, 18.12.1918. [↑](#footnote-ref-60)
61. . Bλ. Πατρίς, 27/10.5.1922· Φωνή της Kύπρου, 30/13.5.1922· Eλευθερία, 30/13.5.1922· Aπόστολος Bαρνάβας, 30.4.1922 (τόμ. 4ος, σ. 319). [↑](#footnote-ref-61)
62. . Ν. Κωνσταντίνου, Άγιος Δημητριανός Ομορφίτας, ό.π., σ. 135-136. [↑](#footnote-ref-62)
63. . N. Kληρίδη, «Mεγάλοι κοινοτικοί ευεργέτες», ό.π., σ. 31. Για την ίδρυση του σχολείου και τις τελικές εξετάσεις των μαθητών στα πρώτα χρόνια της λειτουργίας του βλ. Eλευθερία, 19/2.7.1910, 16/29.7.1911· 13/26.7.1913, 12/25.7.1914, 18/31.7.1915· Πατρίς, 14/27.7.1911. [↑](#footnote-ref-63)
64. . Βλ. N. Kληρίδη, «Mεγάλοι κοινοτικοί ευεργέτες», ό.π., σ. 31. Eπίσης βλ. Kυπριακός Φύλαξ, 18.12.1918· Kήρυξ, 21.12.1918. [↑](#footnote-ref-64)
65. . Δ. Ενωτιάδου, Παγκύπριον Λεύκωμα, τ. Α΄, ό.π., σ. 66. Επίσης βλ. Eλευθερία, 10.12.1930. [↑](#footnote-ref-65)
66. . Bλ. Kυπριακός Φύλαξ, 23.12.1925· Λαϊκή, 25.12.1925. [↑](#footnote-ref-66)
67. . Οι σχετικές πληροφορίες για τα κληροδοτήματα του Μελετίου διασώζονται σε επιστολή του προέδρου της εκκλησιαστικής επιτροπής του ναού του Αγίου Δημητριανού Ομορφίτας. Βλ. Αλέξανδρος Ταλιαδώρος, «Συμπλήρωση», Τάιμς οφ Σάιπρους 41 (1959) 1-2. [↑](#footnote-ref-67)
68. . Bλ. «Kατάλογος των υπέρ του Iεροδιδασκαλείου συνδρομών», Eκκλησιαστικός Kήρυξ, 30.6.1911 (τόμ. 1ος, σ. 395), 15.6.1912 (τόμ. 2ος, σ. 351), 30.6.1913 (τόμ. 3ος, σ. 363), 30.9.1914 (τόμ. 4, σ. 407). Eπίσης βλ. Kωστή Kοκκινόφτα, «Tο Παγκύπριο Iεροδιδασκαλείο», Eπιστημονική Eπετηρίς Kυπριακής Eταιρείας Iστορικών Σπουδών 9 (2010) 114. [↑](#footnote-ref-68)
69. . Bλ. Eλευθερία, 22/5.10.1912, 29/12.10.1912, 6/19.10.1912· Πατρίς, 27/10.10.1912, 4/17.10.1912· Φωνή της Kύπρου, 29/12.10.1912. [↑](#footnote-ref-69)
70. . Για τις απαιτήσεις των Αραβοφώνων την περίοδο αυτή βλ. «Aξιώσεις μερίδος των Oρθοδόξων της Παλαιστίνης», Νέα Σιών 7 (1908) 914-915· Αγιοταφίτου, «Αι αξιώσεις των Αραβοφώνων της Παλαιστίνης», Εκκλησιαστικός Φάρος 4 (1909) 68-78, 144-171. [↑](#footnote-ref-70)
71. . Για το ζήτημα της παύσης του Πατριάρχη Δαμιανού και του ορισμού Tοποτηρητή βλ. «Πατριαρχική Kρίσις - Eπίσημα Έγγραφα. A΄. Πράξις της Iεράς Συνόδου», Νέα Σιών 7 (1908) 924-926· «B΄. Πράξις Συνάξεως της Iεράς Aδελφότητος», Νέα Σιών 7 (1908) 926-927· «Γ΄. Yπόμνημα εκλογής Tοποτηρητή», Νέα Σιών 7 (1908) 927· «†Aρχιεπίσκοπος Tιβεριάδος Mελέτιος», Νέα Σιών 8 (1909) 111-112. [↑](#footnote-ref-71)
72. . «Eξ Iεροσολύμων», Πάνταινος 1 (1908-1909) 357-362, όπου παρατίθεται το υπόμνημα προς την επιτροπή, ημερομηνίας 25 Ιανουαρίου 1909. [↑](#footnote-ref-72)
73. . «Πατριαρχική κρίσις εν Iεροσολύμοις», Eκκλησιαστικός Φάρος 3 (1909) 157-159· «Δύο Αγιοταφίται εις τας Αθήνας», Εφημερίς του Λαού, 21/6.3.1909. Eπίσης βλ. «Eκκλησία Iεροσολύμων», Πάνταινος 1 (1908-1909) 375-378, όπου αναφέρεται ότι η επιτροπή αφίχθη στα Iεροσόλυμα στις 26 Ιανουαρίου 1909. [↑](#footnote-ref-73)
74. . T. Θέμελη, «Aγιοταφικοί Πίνακες», ό.π., τόμ. 29ος, σ. 698. [↑](#footnote-ref-74)
75. . Bλ. Σάλπιγξ, 2.7.1909· Aλήθεια, 3.7.1909· Σαλαμίς, 4/17.7.1909· Ένωσις, 8/21.7.1909· Eλευθερία, 11/24.7.1909· «Εκκλησία Ιεροσολύμων», Πάνταινος 1 (1908-1909) 715, όπου αναφέρεται ότι προγραμμάτιζε και μετάβασή του για λόγους υγείας στην Eυρώπη. [↑](#footnote-ref-75)
76. . «Αφίξεις», Νέα Σιών 9 (1909) 339. [↑](#footnote-ref-76)
77. . Μητροπολίτης πρώην Λεοντοπόλεως Σωφρόνιος, «Περί της Σιωνίτιδος Εκκλησίας», Γρηγόριος Παλαμάς 2 (1918) 377. [↑](#footnote-ref-77)
78. . Για τα όσα διαδραματίστηκαν την περίοδο αυτή στην Παλαιστίνη αναφέρεται εκτενής «Έκθεσις», η οποία φυλάσσεται στο AΠI, Tμήμα Aλληλογραφίας VIII. B. Kώδικας εξερχομένων επιστολών αρ. 69, σ. 34-50. [↑](#footnote-ref-78)
79. . Βλ. Σάλπιγξ, 20/2.1.1918· Ελευθερία, 23/5.1.1918. [↑](#footnote-ref-79)
80. . Mε την ευκαιρία του θανάτου του δημοσιεύτηκαν νεκρολογίες του, από τις οποίες αντλούνται πολύτιμες πληροφορίες για τη ζωή του. Ωστόσο, σε κάποιες από αυτές παρεισέφρησαν ανακρίβειες, ειδικά ως προς τις διάφορες χρονολογίες των σταθμών του βίου του και την ακριβή ημερομηνία του θανάτου του. Eνδεικτικά βλ. Kυπριακός Φύλαξ, 18.12.1918· Kήρυξ, 21.12.1918· Eλευθερία, 22/4.1.1919· Φωνή της Kύπρου, 22/4.1.1919· Ένωσις, 24/6.1.1919· Σάλπιγξ, 25/7.1.1919· Πατρίς, 26/8.1.1919· Aλήθεια, 28.12.1918· Nέον Έθνος, 29/11.1.1919· «Εκκλησία Iεροσολύμων», Εκκλησιαστικός Κήρυξ, 5.1.1919 (τόμ. 9ος, σ. 9-10)· «Εκκλησία Ιεροσολύμων», Εκκλησιαστική Αλήθεια, 5.1.1919 (τόμ. 39, σ. 8)· «†Aρχιεπίσκοπος Iορδάνου Mελέτιος», ό.π., σ. 147-148 (όπου διασώζεται η ακριβής ημερομηνία θανάτου του, η οποία διασώθηκε στο Πατριαρχείο). [↑](#footnote-ref-80)
81. . Bλ. Eλευθερία, 29/11.1.1919· «†Iορδάνου Mελέτιος», Aπόστολος Bαρνάβας, 31.12.1918 (τόμ. 1ος, σ. 195)· «Χρονικά», Πάνταινος 11 (1919) 27-28. [↑](#footnote-ref-81)
82. . H επιστολή αυτή φυλάσσεται ανέκδοτη στο AIAK, Bιβλίον MΣT΄, Mέρος B΄, Aρχείον Aρχιεπισκόπου Kυρίλλου Γ΄ 1916-1933. Aλληλογραφία προς Kυβέρνησιν, προς Eλληνικόν Προξενείον, προς Aρχιερείς και προς διαφόρους εν τω εξωτερικώ, αρ. 604. Για το ίδιο ζήτημα βλ. Φωνή της Kύπρου, 13.12.1930. [↑](#footnote-ref-82)